**KÉTÚJFALU TELEPÜLÉSI ÉRTÉKTÁR BIZOTTSÁG SZERVEZETI ÉS MŰKÖDÉSI SZABÁLYZATA**

Kétújfalu Község Önkormányzat Képviselő-testülete a magyar nemzeti értékek és hungarikumok gondozásáról szóló 324/2020.(VII.1) Korm. rendelet alapján a Kétújfalu Települési Értéktár Bizottság Szervezeti és Működési Szabályzatát ( továbbiakban: SZMSZ ), a következők szerint állapítja meg:

**I. ÁLTALÁOS RENDELKEZÉSEK**

1. A bizottság hivatalos megnevezése: Kétújfalu Települési Értéktár Bizottság
2. A bizottság székhelye: 7975 Kétújfalu, Arany János utca 11.
3. A bizottság létszáma: 3 fő
4. A bizottság tagjainak névsorát az SZMSZ 1.sz. melléklete tartalmazza

**II. A BIZOTTSÁG FELADAT-ÉS HATÁSKÖRE**

A bizottság feladat-és hatáskörét a magyar nemzeti értékekről és a hungarikumokról szóló 2012. évi XXX. törvény, a magyar nemzeti értékek és hungarikumok értéktárba való felvételéről és az értéktár bizottságok munkájának szabályozásáról szóló 324/2020.(VII.1) Korm. rendelet határozza meg

**III. A BIZOTTSÁG ÖSSZETÉTELE**

1. A bizottság tagjait a képviselő-testület választja határozatlan időre.
2. A bizottság elnökét a tagok maguk közül választják meg.
3. A tag megbízatása megszűnik:  
   - visszahívással  
   - lemondással  
   - a tag halálával
4. A tagot a képviselő- testület visszahívhatja, helyébe új tagot választhat

A tag a bizottság elnökéhez írásban tett nyilatkozatával tisztségéről lemondhat. A nyilatkozat átvételének napján a tag tisztsége megszűnik. A képviselő testület 60 napon belül új tagot köteles választani

**IV. A BIZOTTSÁG MŰKÖDÉSE**

1. A bizottság a tevékenységét a magyar nemzeti értékekről és a hungarikumokról szóló 2012. évi XXX. törvény, a magyar nemzeti értékek és hungarikumok értéktárba való felvételéről és az értéktár bizottságok munkájának szabályozásáról szóló 324/2020.(VII.1) Korm. rendelet és az e szabályzatban foglaltak szerint végzi.
2. Munkájába bevonja az országos és területi közművelődési szakmai szolgáltatást biztosító szervezetet, továbbá bevonhatja az értékek gyűjtésével, megőrzésével, hasznosításával foglalkozó országosan és területi szinten működő szakmai, egyházi vagy civil szervezeteket, valamint egyéb szakértőket.
3. A bizottság üléseit szükség szerint, de legalább negyedévente ( minden évben januárban, áprilisban, júliusban, októberben ) tartja.
4. A bizottság évente legkésőbb az évet követő hónap utolsó napjáig ( január 31. ) beszámol tevékenységéről Kétújfalu Község Önkormányzat Képviselő-testületének.

**V. A BIZOTTSÁG ÜLÉSEI**

1. A bizottság üléseit az elnök hívja össze. A bizottság ülésére a meghívót és az előterjesztést a tagok és a meghívottak részére, papír alapon vagy elektronikus formában az ülést megelőző 3. napon kell, hogy kézhez kapják. Kivételes esetben az ülés telefonon is összehívható.
2. A bizottság ülésének időpontjáról és napirend pontjairól a bizottság elnöke a település lakosságát a [www.ketujfalu.hu](http://www.ketujfalu.hu) honlapon tájékoztathatja.
3. A napirendi témák előterjesztési formája: írásbeli előterjesztés, de indokolt esetben lehet szóbeli előterjesztés is.
4. A bizottság elnökét akadályoztatása esetén az elnök által felkért tag helyettesítheti.
5. A bizottság határozatképességéhez a bizottsági tagok több, mint felének jelenléte szükséges. A határozatképességet a bizottság elnöke állapítja meg.
6. A bizottsági ülést az elnök nyitja meg, a határozatképesség megállapítását követően, javaslatot tesz a napirendi pontok elfogadására, melyet a bizottság egyszerű többséggel fogad el.
7. A bizottság elnöke napirendi pontonként megnyitja, vezeti, összefoglalja és lezárja a vitát.
8. A bizottság elnöke napirendi pontonként szavazásra bocsátja a határozati javaslatokat.
9. A tanácskozás rendjének fenntartása érdekében a bizottság elnöke figyelmeztetheti azt a hozzászólót, aki eltér a tárgyalt témától. Eredménytelen figyelmeztetés esetén megvonhatja tőle a szót, valamint rendre utasíthatja a bizottsági ülés azon résztvevőjét, aki a bizottsághoz méltatlan, a testület munkáját zavaró magatartást tanúsít.

**VI. A BIZOTTSÁG DÖNTÉSHOZATALA**

1. A bizottság döntéseit, állásfoglalásait, javaslatait, véleményét és észrevételeit határozat formájában hozza.
2. A határozatokat külön-külön, a naptári év elejétől kezdődően folyamatos sorszámmal és évszámmal kell ellátni, feltüntetve a döntéshozatal hónapját, napját és a KTÉB ( Kétújfalu Települési Értéktár Bizottság) betűjeleket.
3. A bizottság tagja döntéshozatalkor igennel vagy nemmel szavazhat, vagy tartózkodhat.
4. A bizottság határozatait nyílt szavazással – kézfeltartással – egyszerű többséggel hozza.
5. Azonos szavazat esetén az elnök szavazata dönt.
6. Veszélyhelyzet esetén az érvényes törvényi/rendeleti előírások mellett szükség szerint ülésezik, ha másképp nem lehetséges online értekezletet/szavazást tart.

**VII. A BIZOTTSÁG JEGYZŐKÖNYVE**

1. A bizottság üléseiről jegyzőkönyvet kell készíteni, melynek tartalmaznia kell:  
   - az ülés időpontját, helyét  
   - a jelenlevők nevét  
   - a tárgyalt napirendi pontokat  
   - a tanácskozás lényegét  
   - a hozott határozatokat, melyben rögzíteni kell a bizottság javaslatait, állásfoglalását, véleményét  
   - a szavazás számszerű eredményét  
   - a bizottság elnökének és a jegyzőkönyv készítőjének aláírását.
2. A jegyzőkönyv mellékletét képezi:  
   - a tárgyalt írásbeli előterjesztés  
   - az írásban benyújtott kiegészítés  
   - a jelenléti ív
3. A bizottság szervezeti, adminisztrációs feltételeit a Kétújfalu Község Önkormányzat biztosítja.

**VIII. A BIZOTTSÁGI TAGOK JOGAI ÉS KÖTELEZETTSÉGEI**

1. A bizottsági tagok kötelesek legjobb tudásuk és szakértelműk szerint a bizottsági munkában aktívan részt venni, a bizottsági ülésről távol maradásukat előre jelezni.
2. A bizottsági tagok tiszteletdíjban nem részesülnek, de munkájukhoz szükséges költségek megtérítésére jogosultak.

**IX. ZÁRÓ RENDELKEZÉSEK**

Ez a szabályzat elfogadásának napján lép hatályba.

Kétújfalu, 2021.02.12.

1. sz. melléklet  
   Kétújfalu Települési Értéktár Bizottság elnöke: Boós Gyuláné Nagy Edina  
   Tagok:  
   Géczi Mónika  
   Gerleczné Gelencsér Éva